Twee op motorfiets dood ná botsingDie nooddienste Sondag op die toneel. (Foto: Netcare 911) ’n Motorfietsryer en sy passasier is Sondag in KwaZulu-Natal dood nadat die motorfiets teen ’n bakkie gebots het. Shawn Herbst, woordvoerder van Netcare 911, sê die nooddienste is omstreeks 13:16 na die toneel op Mhlabunzimaweg naby Natal Crushers in Pietermaritzburg ontbied nadat ’n motorfiets en ’n bakkie glo reg van voor gebots het. Die motorfietsryer het noodlottige beserings in die voorval opgedoen en is by paramedici se aankoms op die toneel dood verklaar. Die man se passasier is kritiek beseer in die botsing en is na ’n hospitaal vervoer vir mediese behandeling. Sy het egter daar aan haar beserings beswyk. Dit is nie duidelik of die bestuurder van die bakkie in die voorval beseer is nie.